Diari Oficial de la Generalitat Valenciana


Sumari del DOGV 9900, del 24-07-2024 (2024/7511)

ACORD de 21 de juny de 2024, del Consell, pel qual es declara l’ocupació urgent dels béns i drets subjectes a l’expedient d’expropiació forçosa, instruït per la Diputació Provincial de València, per a l’execució de les obres del projecte «Ampliació de plataforma i connexió per a vianants i ciclistes en la carretera CV-425. Tram de Buñol a Alborache (B-274 A/P)».
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9900

Data del DOGV
:   24-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7511

CVE
:   VCBG-A-3360-9961

Data del document
:   21-06-2024

Organisme emissor
:   Presidència de la Generalitat

Tipus de document
:   Acord

*Antecedents de fet*

Primer. La Diputació Provincial de València, per Decret de la Presidència núm. 11298, de 3 d’octubre de 2022, va resoldre prendre en consideració i sotmetre a informació pública el projecte d’obres denominat «Ampliació de plataforma i connexió per a vianants i ciclistes en la carretera CV-425. Tram de Buñol a Alborache (B-274 A/P)».

Consta la publicació de l’anunci d’informació pública del projecte esmentat, en el *Butlletí Oficial de la Província de València*  núm. 197, de 13 d’octubre de 2022, i l’acreditació de la no presentació d’al·legacions.

El projecte d’obres esmentat va ser aprovat definitivament pel Decret de la Presidència de la Diputació Provincial de València núm. 14402, de 5 de desembre de 2022.

Segon. Consta la formalització de l’acta de replanteig del projecte en la qual s’acredita la seua viabilitat en els terrenys a expropiar.

Tercer. La relació concreta i individualitzada dels béns i drets objecte d’expropiació va ser aprovada inicialment mitjançant el Decret de la Presidència de la Diputació Provincial de València núm. 1116, de 15 de gener de 2024, i va ser sotmesa a informació pública durant el termini legalment establit a través d’un anunci publicat en el Boletín Oficial del Estado núm. 21, de 24 de gener de 2024; en el *Butlletí Oficial de la Província de València*  núm. 19, de 26 de gener de 2024; en el diari Levante, de 2 de febrer de 2024, i en el tauler d’anuncis dels ajuntaments de Buñol i Alborache. Així mateix, es va dur a terme la notificació individualitzada a totes les persones interessades en el procediment d’expropiació forçosa.

Consta que pel Decret de la Presidència núm. 2541, de 26 de febrer de 2024, van quedar excloses de l’expedient d’expropiació les finques 4, 5, 7, 14, 23 i 38 atesa la condició que tenen de domini públic.

Pel Decret de la Presidència núm. 2425, de 26 de febrer de 2024, es va resoldre d’ofici rectificar la relació inicial de béns i drets i excloure la finca amb núm. 0137, ja que es va comprovar que l’obra sobre esta finca ja havia sigut executada, i ajustar la superfície a expropiar de les finques núm. 0135 i 0136 respecte de la publicada inicialment, adaptant l’expropiació a la realitat actual, de manera que la finca núm. 0135 es vorà afectada en 435,00 m2 i la finca 0136, en 546,00 m².

Consta que es van formular al·legacions:

– per les persones propietàries de la finca núm. 59, que va ser estimada pel Decret de la Presidència núm. 2517, de 26 de febrer de 2024.

– per la titular de les finques 80, 83 i 84, que va ser resolta pel Decret de la Presidència núm. 2801, de 4 de febrer de 2024.

– per la titular de les finques 90, 90SV i 92SV,  que va ser resolta pel Decret 2707, de 29 de febrer de 2024.

– en relació amb les finques núm. 87 i 88, que  va ser resolta pel Decret de la Presidència núm. 3195, de 12 de març de 2024.

– pels propietaris de la finca núm. 19  que va ser resolta pel Decret 3196, de 12 de març de 2024.

– per la Comunitat de Regants de Buñol respecte de les parcel·les núm. 43 i 50, que va ser resolta pel Decret de la Presidència núm. 3197, de 12 de març de 2024.

– per les propietàries de la finca núm. 113, que va ser resolta pel Decret del president de la Diputació de València núm. 4404, de data 9 d’abril de 2024.

A més, consta que, pel Decret de la Presidència núm. 3268, de 13 de març de 2024, van quedar excloses de l’expedient d’expropiació les finques 1, 10, 35, 39, 58, 61, 73, 74, 79, 81, 99, 104, 105, 107-SV-1, 112 i 115, atesa la condició de domini públic que tenen.

Així mateix, consta que, pel Decret del president de la Diputació de València núm. 4408, de data 9 d’abril de 2024, van quedar excloses de l’expedient d’expropiació les finques 30, 32, 71 i 77, atesa la seua condició de domini públic hidràulic .

Quart. Mitjançant el Decret de la Presidència de la Diputació Provincial de València núm. 5079, de 19 d’abril de 2024, es va elevar a definitiva la relació de béns i drets afectats per l’expropiació forçosa per a l’execució del projecte d’obres esmentat.

Consta, així mateix, la rectificació de l’error en la relació definitiva, respecte de la parcel·la 147, amb propietari desconegut, efectuada pel Decret 6522, de 23 de maig de 2024, de la Presidència de la Diputació Provincial de València.

Quint. La sol·licitud d’ocupació urgent de béns i drets afectats per l’expropiació es va formular en l’apartat quart del Decret de la Presidència de la Diputació Provincial de València núm. 1116, de 15 de gener de 2024, amb el tenor literal següent:

«De conformitat amb el que establix l’article 52 de la Llei d’expropiació forçosa i l’article 56 del seu reglament, sol·licitar del Consell de la Generalitat Valenciana la declaració d’ocupació urgent dels béns i drets afectats fonamentada en motius de seguretat viària.

La carretera CV-425 constituïx l’accés principal des de València als municipis de Buñol i Alborache, a través de l’A-3. Actualment, la carretera en qüestió, en el tram que ens ocupa, presenta una secció transversal insuficient i un traçat sinuós amb successió de corbes en S en l’entorn del Barranco del Conde, conegut popularment com a «corba del Mico», al terme municipal d’Alborache. Actualment, la CV-425 presenta una plataforma d’escassa amplària, entorn de 6 metres en quasi tota la seua longitud, sense vorals. Esta secció transversal juntament amb l’elevada IMD del tram (7.022 veh./dia l’any 2019), i l’elevat percentatge de vehicles pesants (perquè és la ruta d’accés a l’abocador situat a Dos Aguas), donen lloc a situacions de perillositat, amb un nivell de servici inadequat per a les necessitats actuals. L’ampliació que es projecta és una calçada de 6 m, vorals d’1 m i bermes de 0,75 m per a col·locació dels sistemes de contenció i senyalització vertical pertinent. D’altra banda, el projecte preveu un carril per als vianants i ciclistes, per al qual s’aprofita la xarxa de camins adjacents a la CV-425 pel seu marge esquerre, fins al PK 5+260, a partir del qual es dissenya adjacent a la carretera.

Així mateix, el tram objecte de referència té tres obres de fàbrica amb entitat d’estructura, per a salvar la xarxa de drenatge existent en els voltants, concretament per al pas del riu Buñol, del riu Juanes (Turche) i del Barranco del Conde. Actualment, la secció transversal de la CV-425 sobre estes obres de fàbrica es compon de carrils variables entre 3,00-3,50 m, voral inexistent i sistemes de contenció obsolets respecte de l’Orde circular 35/14. Esta disposició, unida a l’elevat trànsit pesant i amb els nombrosos ciclistes esportius i motoristes que la transiten, ocasiona greus problemes de seguretat viària. Per tant, es projecta la seua ampliació dotant la plataforma de vorals i renovant les defenses existents d’acord amb la normativa tècnica vigent, amb la qual cosa es manté la situació actual de pas i no s’empitjora, en cap cas, el règim hidràulic.

Nova definició de la intersecció en T existent a l’altura del PK 4+500 de la CV-425 (intersecció de la paperera). La nova definició d’esta intersecció millora les seues condicions de funcionalitat i seguretat viària.

Nova definició de la intersecció d’accés al Turche, entre els PK 4+620 i 4+950 de la CV-425. Esta intersecció s’ha resolt mitjançant una rotonda de 22 metres de radi (línia blanca exterior). S’ha previst l’execució d’una sèrie de camins de servici perimetrals a la rotonda que permetran el tancament de tots els accessos directes a la CV-425, concentrant-los en esta.

Esta disposició també millora la permeabilitat per als vianants i ciclistes d’este punt de la CV-425, amb la millora de la seguretat viària en este punt d’afluència de vianants i ciclistes per a l’accés al Turche. Com que el nou itinerari ciclista que es projecta no disposarà d’enllumenat, s’ha aprofitat l’actualització del projecte per a afegir-hi unes ecobalises que porten incorporades unes llosetes fotoluminescents que abalisaran els màrgens al llarg de tot el traçat».

Sext. En l’expedient administratiu consta, a més, el certificat de la retenció de crèdit, d’acord amb el que s’establix en l’article 52 de la Llei sobre expropiació forçosa de 16 de desembre de 1954, segons la redacció de la Llei 11/1996, de 27 de desembre, de mesures de disciplina pressupostària.

FONAMENTS DE DRET

I. La Diputació Provincial de València té capacitat jurídica per a acordar l’expropiació de béns afectats a una finalitat d’utilitat pública o interés social, de conformitat amb l’article 2.1 de la Llei de 16 de desembre de 1954 sobre expropiació forçosa, en relació amb l’article 4 de la Llei 7/1985, de 2 d’abril, reguladora de les bases del règim local.

II. L’article 94 del text refós de les disposicions legals vigents en matèria de règim local, aprovat pel Reial decret legislatiu 781/1986, de 18 d’abril, disposa que «les obres compreses en els plans d’obres i servicis locals, incloent-hi els plans provincials de cooperació, comportaran la declaració d’utilitat pública i la necessitat d’ocupació dels terrenys i edificis que hi comprenen a l’efecte de la seua expropiació forçosa».

En este mateix sentit, d’acord amb l’article 17 de la Llei d’expropiació forçosa, quan el projecte d’obres i servicis comprenga la descripció material detallada dels béns i drets que siguen estrictament necessaris per al fi de l’expropiació, la necessitat d’ocupació s’entendrà implícita en l’aprovació del projecte.

III. L’article 52 de la Llei d’expropiació forçosa i concordants del seu reglament preveuen la possibilitat de declarar, excepcionalment, l’ocupació urgent dels béns afectats per l’expropiació a què done lloc la realització d’una obra o finalitat determinada, amb les conseqüències que s’hi establixen.

IV. La declaració d’ocupació urgent, que segons l’article 56 del Reglament d’expropiació forçosa ha d’estar degudament motivada, està justificada en l’antecedent de fet quint.

V. La competència per a formular la declaració esmentada correspon al Consell, d’acord amb els articles 29 i 50 de l’Estatut d’Autonomia de la Comunitat Valenciana, en relació amb l’article 21 i la disposició final segona de la Llei 5/1983, de 30 de desembre, del Consell.

VI. L’acord en què es declare l’ocupació urgent dels béns afectats s’ha de publicar en el *Diari Oficial de la Generalitat Valenciana*, als efectes de l’article 56.2 del Reglament d’expropiació forçosa, perquè les persones interessades, una vegada publicada la relació i fins al moment de l’alçament de l’acta prèvia, puguen formular per escrit, davant de la corporació local expropiant, al·legacions només als efectes d’esmenar els possibles errors que s’hagen pogut produir en fer la relació dels béns afectats per l’ocupació urgent.

En este expedient s’han complit totes les prescripcions legals contingudes en les disposicions esmentades abans, i el procediment s’ha tramitat d’acord amb la legislació vigent en la matèria.

Per tot això, i d’acord amb els articles 29 i 50 de l’Estatut d’Autonomia de la Comunitat Valenciana, en relació amb l’article 21 i la disposició final segona de la Llei 5/1983, de 30 de desembre, del Consell, i a proposta del president de la Generalitat, d’acord amb les competències que té en matèria d’administració local, de conformitat amb l’article 2 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, el Consell, prèvia deliberació,

ACORDA

Declarar l’ocupació urgent dels béns i drets afectats per l’expedient expropiatori instruït per la Diputació Provincial de València, per a l’execució de les obres del projecte «Ampliació de plataforma i connexió per a vianants i ciclistes en la carretera CV-425. Tram de Buñol a Alborache (B-274 A/P)», que es detallen en l’annex que s’incorpora a este acord.

Contra este acord, que posa fi a la via administrativa, les persones interessades, per ostentar la titularitat de béns i drets en el procediment d’expropiació forçosa, podran interposar els recursos següents:

Directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l’endemà de la notificació o publicació, si és el cas, d’este acord en el *Diari Oficial de la Generalitat Valenciana*, de conformitat amb el que disposen els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.

Potestativament, un recurs de reposició davant del mateix òrgan que ha dictat l’acte, en el termini d’un mes comptat a partir de l’endemà de la notificació o publicació, si és el cas, d’este acord en el *Diari Oficial de la Generalitat Valenciana*, de conformitat amb el que establixen els articles 112, 123 i 124 de la Llei 39/2015, d’1 d’octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició.

En el cas de l’administració local promotora del procediment, a l’empara del que establix l’article 44 de la Llei 29/1998, de 13 de juliol, reguladora de la jurisdicció contenciosa administrativa, no es pot interposar recurs en via administrativa. No obstant això, amb caràcter previ a la interposició del recurs contenciós administratiu, i en el termini de dos mesos comptats des de l’endemà de la notificació o publicació, si és el cas, d’este acord en el *Diari Oficial de la Generalitat Valenciana*, podrà formular un requeriment raonat perquè s’anul·le o es revoque l’acord, tenint en compte que això no incidix en l’executivitat d’este ni interromp els terminis, en vista de la seua fermesa, per no ser substitutiu del règim de recursos en via administrativa.

Tot això sense perjuí que les persones interessades puguen exercir qualsevol altra via que estimen oportuna.

  

València, 21 de juny de 2024

SUSANA CAMARERO BENÍTEZ

Vicepresidenta i consellera de Servicis Socials, Igualtat i Vivenda

Esta disposició conté annexos. Consulteu-ne la versió en PDF.